*Projekts*

LATVIJAS REPUBLIKAS MINISTRU KABINETS

2018.gada Noteikumi Nr.

Rīgā (prot. Nr. .§)

**Veselības aprūpes pakalpojumu saņēmēju datubāzes noteikumi**

Izdoti saskaņā ar

Veselības aprūpes finansēšanas likuma

11.panta otrās daļas 20.punktu un

13.panta sesto daļu

1. Noteikumi nosaka:

1.1. kārtību un termiņu, kādā institūcijas sniedz Nacionālajam veselības dienestam (turpmāk – Dienests) informāciju personas iekļaušanai veselības aprūpes pakalpojumu saņēmēju datubāzē (turpmāk – Datubāze);

1.2. Datubāzē iekļautās informācijas glabāšanas termiņu;

1.3. kārtību, kādā personas tiek izslēgtas no Datubāzes;

1.4. laikposmu, kurā personas, kuras ir cietušas no vardarbīgiem noziedzīgiem nodarījumiem, un cilvēku tirdzniecības upuriem, kuru statusu apliecina procesa virzītāja lēmuma kopija vai tiesībaizsardzības institūcijas izziņa, ir uzskatāmas par apdrošinātām personām.

2. Datubāzē datus saņem tiešsaistes vai elektroniskā datņu apmaiņas veidā.

3. Šo noteikumu 5., 6., 7. un 9.punktā minētos Datubāzē iekļaujamos datus Dienests saņem bez maksas.

4. Pilsonības un migrācijas lietu pārvalde Dienestam sniedz datus par:

4.1. Latvijas pilsoņiem;

4.2. Latvijas nepilsoņiem;

4.3. personām, kuras Latvijā saņēmušas uzturēšanās atļauju, reģistrācijas apliecību vai pastāvīgās uzturēšanās apliecību;

4.4. bezvalstniekiem, kuriem bezvalstnieka statuss piešķirts Latvijas Republikā;

4.5. bēgļiem un personām, kurām piešķirts alternatīvais statuss;

4.6. patvēruma meklētājiem.

5. Par šo noteikumu 4.1., 4.2., 4.3., 4.4., 4.5.apakšpunktā minētajām personām datus sniedz šādā apjomā:

5.1. vārds (vārdi), uzvārds;

5.2. personas kods;

5.3. personas statuss Iedzīvotāju reģistrā (aktīvs, pasīvs);

5.4. dzimums;

5.5. dzimšanas datums;

5.6. miršanas datums;

5.7. deklarētās, reģistrētās vai norādītās dzīvesvietas adrese;

5.8. valstiskā piederība un tās veids;

5.9. ziņas par personas bērniem līdz 18 gadu vecumam šo noteikumu 5.2.apakšpunktā minēto datu apjomā;

5.10. ziņas par Latvijā saņemto uzturēšanās dokumentu — uzturēšanās atļauju, reģistrācijas apliecību vai pastāvīgās uzturēšanās apliecību:

5.10.1. dokumenta veids;

5.10.2. dokumenta izdošanas datums;

5.10.3. dokumenta derīguma termiņš;

5.11. ziņas par uzturēšanās tiesībām Latvijā:

5.11.1. pazīme, vai personai ir pastāvīgās uzturēšanās tiesības;

5.11.2. datums, kad anulētas uzturēšanās tiesības;

5.12. ziņas par bērna līdz 18 gadu vecumam, kuram ir termiņuzturēšanās atļauja Latvijā, vecākiem šo noteikumu 5.2.apakšpunktā minēto datu apjomā;

5.13. ziņas par personas laulāto šo noteikumu 5.2.apakšpunktā minēto datu apjomā;

5.14. ziņas par politiski represētās personas un nacionālās pretošanās kustības dalībnieka statusu:

5.14.2. datums, kurā pieņemts lēmums par statusa piešķiršanu;

5.14.3. datums, kurā statuss atņemts.

6. Par šo noteikumu 4.6.apakšpunktā minētajām personām datus sniedz šādā apjomā:

6.1. vārds (vārdi), uzvārds;

6.2. dzimšanas datums;

6.3. dzimums;

6.4. ziņas par patvēruma meklētāja personas dokumentu:

6.4.1. numurs;

6.4.2. izdošanas datums.

7. Šo noteikumu 5.1., 5.2., 5.3., 5.4., 5.6., 5.7. un 5.8.apakšpunktā, kā arī 6.punktā minētajai informācijai datu izmaiņu monitorings (datu aktualizācija Datubāzē) tiek veikts automātiski tiešsaistē uz attiecīgā pieprasījuma brīdi.

8. Dienestam datus sniedz un aktualizē:

8.1. Valsts sociālās apdrošināšanas aģentūra par:

8.1.1. pašnodarbinātajām personām, kuras ir sociāli apdrošinātas veselības apdrošināšanai saskaņā ar likumu „Par valsts sociālo apdrošināšanu”;

8.1.2. personām, kurām saskaņā ar likumu „Par valsts pensijām” piešķirta vecuma pensija (tai skaitā priekšlaicīgi);

8.1.3. personām, kurām piešķirta izdienas pensija vai speciālā valsts pensija (izņemot par šo noteikumu 8.5.apakšpunktā minētajām personām);

8.1.4. personām, kuras saņem bērna kopšanas pabalstu, vecāku pabalstu vai ģimenes valsts pabalstu;

8.1.5. personām, kuras saņem atlīdzību par adoptējamā bērna aprūpi pirmsadopcijas periodā;

8.1.6. personām, kuras saņem bērna invalīda kopšanas pabalstu vai piemaksu pie ģimenes valsts pabalsta par bērnu invalīdu;

8.1.7. personām, kuras saņem atlīdzību par audžuģimenes pienākumu pildīšanu;

8.2. Valsts ieņēmumu dienests par darba ņēmējiem, kuri ir sociāli apdrošināti veselības apdrošināšanai saskaņā ar likumu „Par valsts sociālo apdrošināšanu”;

8.3. Dienests par personām, kuras ir veikušas veselības apdrošināšanas iemaksas saskaņā ar Veselības aprūpes finansēšanas likuma 12.pantu;

8.4. Nodarbinātības valsts aģentūra par bezdarbniekiem, kuri ir reģistrējušies Nodarbinātības valsts aģentūrā;

8.5. Aizsardzības ministrija par militārpersonām, kurām piešķirta izdienas pensija;

8.6. Izglītības un zinātnes ministrija par personām, kuras sasniegušas 18 gadu vecumu un kuras mācās vispārējās izglītības programmās, profesionālās pamatizglītības vai profesionālās vidējās izglītības programmās, un pilna laika studējošajiem;

8.7. Jaunatnes starptautisko programmu aģentūra par personām, kuras piedalās Eiropas brīvprātīgā darba un jauniešu mobilitātes programmās;

8.8. Labklājības ministrija par personām, kuras saņem pakalpojumus valsts finansētās ilgstošas sociālās aprūpes un sociālās rehabilitācijas institūcijās, kas reģistrētas sociālo pakalpojumu sniedzēju reģistrā;

8.9. sociālo pakalpojumu sniedzēju reģistrā reģistrētās pašvaldību un privātpersonu finansētās ilgstošas sociālās aprūpes un sociālās rehabilitācijas institūcijas par personām, kas tajās saņem pakalpojumus (klientiem);

8.10. pašvaldību sociālie dienesti par personām, attiecībā uz kurām pieņemts lēmums par sociālās aprūpes un sociālās rehabilitācijas pakalpojumu personas dzīvesvietā nodrošināšanu;

8.11. sociālo pakalpojumu sniedzēju reģistrā reģistrētie grupu mājas pakalpojuma sniedzēji par pilngadīgām personām, kas tajās saņem pakalpojumus (klientiem);

8.12. Veselības un darbspēju ekspertīzes ārstu valsts komisija par:

8.12.1. personām, kurām noteikta I vai II grupas invaliditāte;

8.12.2. personām, kurām noteikta III grupas invaliditāte;

8.13. valsts sabiedrība ar ierobežotu atbildību „Paula Stradiņa klīniskā universitātes slimnīca” par:

8.13.1. orgānu donoriem;

8.13.2. personām, kuras cietušas Černobiļas atomelektrostacijas avārijas rezultātā, kā arī personām, kuras cietušas Černobiļas atomelektrostacijas avārijas seku likvidācijā;

8.14. tradicionālās reliģiskās organizācijas par to mūkiem un mūķenēm, kas dzīvo klosteros;

8.15. Informācijas centrs par:

8.15.1. bāreņiem un bez vecāku gādības palikušajiem bērniem līdz 24 gadu vecuma sasniegšanai;

8.15.2. personām, kuras ir cietušas no vardarbīgiem noziedzīgiem nodarījumiem, un cilvēku tirdzniecības upuriem;

8.16. Ieslodzījuma vietu pārvalde par apcietinātajiem un notiesātajiem, kuri izcieš sodu brīvības atņemšanas iestādē.

9. Šo noteikumu 8.punktā minētos datus sniedz un aktualizē šādā kārtībā:

9.1. šo noteikumu 8.1.1.apakšpunktā minētos datus – 30 dienu laikā no datu iekļaušanas attiecīgajā datubāzē šādā apjomā:

9.1.1. personas kods;

9.1.2. vārds (vārdi), uzvārds, dzimšanas datums un Valsts ieņēmumu dienesta piešķirtais unikālais reģistrācijas numurs (attiecināms, ja nav personas kods);

9.1.3. datums, no kura attiecīgais statuss piešķirts;

9.1.4. datums, kurā piešķirtais statuss beidzas;

9.2. šo noteikumu 8.1.2., 8.1.3., 8.1.4., 8.1.5., 8.1.6., 8.1.7., 8.2., 8.5., 8.6., 8.7., 8.13., 8.14. un 8.15.apakšpunktā minētos datus – 30 dienu laikā un 8.16.apakšpunktā minētos datus – piecu darbdienu laikā no attiecīgā statusa piešķiršanas dienas vai izmaiņām statusā šādā apjomā:

9.2.1. personas kods;

9.2.2. vārds (vārdi), uzvārds, dzimšanas datums (attiecināms tikai uz šo noteikumu 8.16.apakšpunktā minētajām personām, kurām nav personas kods);

9.2.3. dzimšanas datums, deklarētās dzīvesvietas adrese, valstiskā piederība un tās veids (attiecināms tikai uz šo noteikumu 8.2.apakšpunktā minētajām personām, kurām Valsts ieņēmumu dienests piešķīris unikālu reģistrācijas numurs);

9.2.4. datums, no kura attiecīgais statuss piešķirts;

9.2.5. datums, kurā piešķirtais statuss beidzas (sniedz, ja attiecināms);

9.3. šo noteikumu 8.3.apakšpunktā minētos datus – piecu dienu laikā pēc informācijas saņemšanas šādā apjomā:

9.3.1. personas kods;

9.3.2. datums, līdz kuram personai ir tiesības saņemt veselības aprūpes pakalpojumus valsts obligātās veselības apdrošināšanas ietvaros;

9.4. šo noteikumu 8.4.apakšpunktā minētos datus – piecu dienu laikā no datu iekļaušanas attiecīgajā datubāzē šādā apjomā:

9.4.1. personas kods;

9.4.2. datums, no kura personai piešķirts bezdarbnieka statuss;

9.4.3. datums, kurā persona ir zaudējusi bezdarbnieka statusu;

9.5. šo noteikumu 8.8., 8.9. un 8.11.apakšpunktā minētos datus – 30 dienu laikā no datu iekļaušanas attiecīgajā datubāzē un šo noteikumu 8.10.apakšpunktā minētos datus – 30 dienu laikā no attiecīgā lēmuma pieņemšanas dienas šādā apjomā:

9.5.1. personas kods;

9.5.2. datums, no kura persona saņem pakalpojumus;

9.5.3. datums, kurā persona beidz saņemt pakalpojumus;

9.6. šo noteikumu 8.12.apakšpunktā minētos datus – 30 dienu laikā no attiecīgā statusa piešķiršanas dienas vai izmaiņām statusā šādā apjomā:

9.6.1. personas kods;

9.6.2. noteiktās invaliditātes termiņš.

10. Šo noteikumu 5., 6. un 9.punktā minēto datu apstrādi Dienests veic tādā apjomā, lai nodrošinātu personas tiesības saņemt valsts apmaksātus veselības aprūpes pakalpojumus.

11. Šo noteikumu 8.15.2.apakšpunktā minētās personas uzskatāmas par apdrošinātām personām divus gadus no dienas, kad attiecīgā persona atbilstoši šo noteikumu 9.2.apakšpunktam iekļauta Datubāzē.

12. Datubāzē uzkrātos datus glabā atbilstoši to izmantošanas mērķim. Datus, kuru apstrādes mērķis ir sasniegts vai zudis, anonimizē un uzglabā Datubāzes datu arhīvā.

13. Ja Dienests konstatē kādu no Veselības aprūpes finansēšanas likuma 13.panta ceturtajā daļā minētajiem gadījumiem, tas izslēdz personu no Datubāzes, izdarot attiecīgu ierakstu Datubāzē.

14. Lai nodrošinātu šo noteikumu 5., 6., 7. un 9.punktā minēto datu saņemšanu Datubāzē, Dienests var vienoties par sadarbību datu apmaiņā ar šo noteikumu 4.punktā, kā arī šo noteikumu 8.1., 8.2., 8.4., 8.5., 8.6., 8.7., 8.8., 8.9., 8.10., 8.11., 8.12., 7.13., 8.14., 8.15. un 8.16.apakšpunktā minētajām institūcijām, vienojoties par:

14.1. datu struktūru, saņemšanas un aktualizēšanas veidu un procedūrām, kā arī formātu;

14.2. informācijas sistēmu pieejamības parametriem;

14.3. vienošanās dalībnieku tiesībām un pienākumiem, tajā skaitā attiecībā uz datos konstatēto kļūdu novēršanu.

15. Noteikumi stājas spēkā 2019.gada 1.janvārī.

16. Šo noteikumu 8.12.2.apakšpunkts stājas spēkā 2021.gada 1.janvārī.

Ministru prezidents Māris Kučinskis

Veselības ministre Anda Čakša

Iesniedzējs: Veselības ministre                             Anda Čakša

Vīza: Valsts sekretārs Aivars Lapiņš